આ સિવાય હોલિવૂડમાં સ્ટાર વોર્સ ફિલ્મ સીરિઝ બનાવનાર ફિલ્મમેકર જ્યોર્જ લુકાસે આ શ્રેણીનો પ્રથમ પાર્ટ બનાવતી વખતે કુરોસાવાની વર્ષ 1958માં આવેલી ફિલ્મ ધ હીડન ફોરટ્રેસથી પ્રેરણા લીધી હતી. વિશ્વમાં અકિરા કુરોસાવાની ફિલ્મ્સથી પ્રેરિત અનેક ફિલ્મ્સનું નિર્માણ થઈ ચૂક્યું છે પણ વિશ્વ સિનેમા પર કુરોસાવાની જો કોઈ એક ફિલ્મે અમીટ છાપ છોડી હોય તો તે છે વર્ષ 1954માં આવેલી કુરોસાવાની સાડા ત્રણ કલાકની માસ્ટરપીસ ફિલ્મ સેવન સમુરાઈ, હોલિવૂડમાં જ સેવન સમુરાઈની ધ મેગ્નિફિસેન્ટ સેવનના નામે કુલ 2 ઓફિશિયલ રિમેક બની ચૂકી છે જે પૈકી પ્રથમ વર્ષ 1960માં અને બીજી વર્ષ 2016માં રિલીઝ થઈ હતી. જાપાનીઝ ફિલ્મ સેવન સમુરાઈની વાર્તા કંઈક આ પ્રકારે છે કે કોઈ એક ગામમાં ડાકુઓનો ત્રાસ વધી જાય છે અને ગામડાંનાં લોકો આ ડાકુઓના ત્રાસથી છૂટવા માટે બહારથી કુલ 7 હિરોને બોલાવે છે અને વિનંતી કરે છે કે તેઓ તેમને આ ડાકુઓના ત્રાસમાંથી મુક્તિ અપાવે. આ બહારથી આવેલા 7 હિરો આ ગામડાંનાં લોકો તરફથી ડાકુઓ સામે લડત ચલાવે છે અને અંતમાં ડાકુઓને હરાવીને ગામના લોકોને શાંતિ અપાવે છે. સેવન સમુરાઈ ફિલ્મની વાર્તાના પ્લોટથી પ્રેરણા લઈને હોલિવૂડમાં મેડ મેક્સ 2: ધ રોડ વોરિયર (1981), થ્રી એમિગોસ (1986), ગેલેક્સી ક્વેસ્ટ (1999) અને એનિમેશન ફિલ્મ અ બગ્સ લાઈફ (1998) તેમજ સુપરહિરો ફિલ્મ ધ એવેન્જર્સ (2012) જેવી અનેક ફિલ્મ્સ બની ચૂકી છે. જ્યારે બોલિવૂડમાં સેવન સમુરાઈથી પ્રેરિત ફિલ્મ્સમાં રાજકુમાર સંતોષીની ફિલ્મ ‘ચાઈના ગેટ’, નરેન્દ્ર બેદીની ‘ખોટે સિક્કે’, રમેશ સિપ્પીની ‘શોલે’નો સમાવેશ થાય છે. અકિરા કુરોસાવા પોતાને વેસ્ટર્ન ફિલ્મના ખૂબ જ મોટા ફેન કહેતા જણાવે છે કે આ વેસ્ટર્ન ફિલ્મ્સ તમામ લોકોને (બેદરકાર લોકોને પણ) પસંદ આવે છે. વેસ્ટર્ન ફિલ્મ્સે એક નવા જ પ્રકારનું ફિલ્મ ગ્રામર વિકસિત કર્યું છે અને હું તે વેસ્ટર્ન સિનેમા ગ્રામરમાંથી ફિલ્મ બનાવતા શીખ્યો છું. અકિરા કુરોસાવા હોલિવૂડમાં એક સમયમાં શ્રેષ્ઠ વેસ્ટર્ન ફિલ્મો (જેવી કે સ્ટેજકોચ અને ધ સર્ચર્સ) બનાવનાર ફિલ્મમેકર જોહ્ન ફોર્ડને તેમનો પ્રેરણાસ્ત્રોત માને છે. પરંતુ, અકિરા કુરોસાવા પોતે ક્યારેય પણ વેસ્ટર્ન ફિલ્મ બનાવવા નહોતા માગતા કારણકે તેઓ જાપાની હતા અને તેમને લાગતું હતું કે વેસ્ટર્ન ફિલ્મ બનાવવી એ તેમનું કામ નથી. પણ, તેમની સેવન સમુરાઈ ફિલ્મને વેસ્ટર્ન ફિલ્મ શૈલીની નજીકની ફિલ્મ માનવામાં આવે છે.